Σάλος προκλήθηκε την Πέμπτη από ανάρτηση δημοσιογράφου της ΕΡΤ για την "χρυσή" Ολυμπιονίκη του επί κοντώ στο Ρίο, Κατερίνα Στεφανίδη.

ADVERTISING

Ο Βασίλης Παπανικολάου σε σχόλιο του στον προσωπικό του λογαριασμό στο facebook αναρωτηθηκε, μεταξύ άλλων, αν η 26χρονη άλτρια είναι "γκάου".

Λίγη ώρα αργότερα, ο δημοσιογράφος κατέβασε την συγκεκριμένη ανάρτηση, ωστόσο το θέμα είχε ήδη πάρει διαστάσεις, με πολλούς να κάνουν λόγο για επίθεση της ΕΡΤ στην Ελληνίδα Ολυμπιονίκη.

Ακολούθησε ανακοίνωση του δημόσιου ραδιοτηλεοπτικού φορέα, στην οποία επισημαίνονται τα εξής:

"1. Ο υπάλληλος της ΕΡΤ που έκανε το σχόλιο δεν είναι Διευθυντής Εταιρικής Επικοινωνίας, όπως αναφέρεται στις αναρτήσεις, ούτε έχει κάποια θέση ευθύνης στην ΕΡΤ.

2. Η εν λόγω ανάρτηση έγινε μέσα από τον προσωπικό του λογαριασμό σε μέσο κοινωνικής δικτύωσης και ως εκ τούτου δεν εκφράζει απόψεις της διοίκησης της ΕΡΤ.

Είναι αυτονόητο ότι η ΕΡΤ και οι εργαζόμενοί της τιμούν τους Έλληνες αθλητές και αυτό το αποδεικνύει εμπράκτως, με πιο πρόσφατο παράδειγμα την επιτυχή κάλυψη των Ολυμπιακών Αγώνων του Ρίο".